Onderwysers van Hoerskool Hopefield - onderwyspersoneel van die hoogste gehalte
~ Onderwyspersoneel ~
Ons Personeel: Die Ruggraat van HSH
Die HSH-personeelspan bestaan uit 70 werknemers, waarvan 42 onderwysers is en die res ons gewaardeerde ondersteuningspersoneel is.
Ons energieke, hoogs gekwalifiseerde groep van onderwysers spog met ten minste 587 jaar se onderwysondervinding & 60 grade of nagraadse kwalifikasies - en dit verbeter jaarliks soos verskeie onderwysers steeds verder studeer.
Ons relatief jong leierspan van 6 spog met die indrukwekkende totaal van 156 jare se onderwysondervinding!
Die personeelspan beeld die bekende HSH familie-gevoel op 'n besonderse manier uit: die meerderheid van ons personeel het self by HSH gematrikuleer, het 'n eggenoot wat ook by HSH werk, het ouers wat by HSH skoolgehou het, of het kinders wat HSH bywoon. Party onderwysers gee al hul lewe lank by HSH klas. 'n Merkwaardige span!
Laai ons 2021 Organogram en Leierspan in PDF hier af
Wehan Fourie - Skoolhoof van HSH
Wehan bied sterk strategiese en operasionele leiding aan HSH. Hy het 'n B.Ed (Hons) in Opvoedkundige Bestuur en 30 jaar se onderwysondervinding (waarvan hy reeds 11 jaar as Hoof dien).
Aangesien sy eie kinders leerders of voormalige leerders van HSH is, kan u gerus wees dat elke besluit Wehan se geloof in positiewe motivering weerspieël. Wehan is streng maar regverdig.
Wehan rig rugby en atletiek af en hy gee Engels vir Graad 12.
Hy bly in Hopefield en is lief om in sy vrye tyd te duik, bergfiets te ry en te branderski. Hy is ook 'n groot Landrover-fanatikus!
Ouers en studente is gewoond daaraan om persoonlik deur Wehan gegroet te word. Hy ken almal se name en laat nuwelinge gou op hulle gemak voel.
Jacques Rossouw - Onderhoof van HSH
Jacques spog met 'n B.Sc (Rekenaarwetenskap en Wiskunde); B.Sc (Hons) in Rekenaarwetenskap; HOD & B.Ed (Hons) plus 21 jaar se onderwysondervinding waarvan hy al 6 jaar as Onderhoof dien. Hy bied 'n unieke stel vaardighede aan HSH.
Sy agtergrond as oud-leerling van HSH, maak hom ideaal om die skool te help lei met 'n toekomsgerigte visie.
Jacques gee Wiskunde vir Graad 8-12 klasse en hy rig atletiek en rugby af. Sy rekenaarvaardighede word ook goed aangewend by die skool en hy is 'n uitstekende seremoniemeester.
Hy is a toegewyde gesinsman wat in Hopefield bly en voëls teel in sy vrye tyd.
HSH-leerlinge waardeer Jacques se toeganklikheid en humor.
Laerskool Onderwysers en Ondersteuningspersoneel
Nelius van Tonder - Laerskooldepartementshoof
Nelius het 'n B.Ed (Hons) en 13 jaar se onderwyservaring. Hy is die hoof van die Intermediêre Fase.
Hy gee Wiskunde vir Graad 5 en 6 en Wetenskap vir Graad 6 en 7. Hy help met die afrig van krieket en rugby.
Nelius se stokperdjie is om modeltreine te versamel. Hy geniet dit om tegnologie aan te wend as deel van sy onderrigmetode.
Bernie het baie om te bied met haar B.A. en HOD kwalifikasies plus 20 jaar se onderwysondervinding.
Sy is 'n Graad 5-klasonderwyser en gee ook Afrikaans vir Graad 6 leerlinge. Verder help sy baie met Eisteddfod, redenaars en die algemene kenniskompetisie.
Bernie geniet tuinmaak en lees. Sy moedig haar studente aan om hulself te aanvaar en vas te byt.
Helouise beskik oor 'n B.Ed (Primêr), HOD (remediërend) en 'n Diploma in Spesiale Onderwysbehoeftes en Gestremdheid. Sy hou al 20 jaar skool.
Sy is die Graad 4-klasonderwyser en rig ook netbal en atletiek af. Sy verleen hulp met HSH se Eisteddfod en Debat.
Helouise geniet die buitelewe, fotografie en lees. Sy het baie geduld met die ontwikkeling van kinders wat swaarkry.
Elfreda is bekwaam om haar onderwystaak te verrig. Sy het 'n B.Ed (Grondslagfase) en 12 jaar van skoolhou agter die blad.
Sy is die Graad 3-klasonderwyseres en verleen ook hulp by die sportkafee.
Elfreda bly op een van die oudste plase in die Hopefield-distrik en sy is versot op lees. Sy maak 'n verskil veral omdat sy 'n goeie luisteraar is.
Madelein Lesch - Grondslagfase Departementshoof
Na Madelein die Vroueleërkollege bygewoon het, het sy 'n HOD (Junior Primêr) en verskeie bykomende kursusse gedoen. Sy hou al 25 jaar lank skool.
Sy is die Graad 2-klasonderwyseres en rig ook netbal en swem af. Sy verleen baie hulp met sportorganisasie, Eisteddfod en prysuitdelings.
Madelein hou van draf, lees en reis. Sy moedig onafhanklike denke en verantwoordelikheid aan.
Anine is 'n bate vir HSH met haar B.Ed (Grondslagfase) en 10 jaar se onderwyservaring.
Sy is die Graad 1-klasonderwyseres en rig ook die eerste meisieshokkiespan af.
Anine hou van die natuur en stap. Sy benader alle leerlinge dieselfde, terwyl sy ook individualiteit aanmoedig.
Edith van der Merwe
Edith beskik oor 'n B.A. (Hons) in Sielkunde en Kinderontwikkeling, asook 'n HOD (Grondslagfase). Sy het 17 jaar se onderwysondervinding.
Sy is die Graad R-klasonderwyseres en rig swem en netbal af.
Edith geniet lees, tuinmaak en om aan padwedlope deel te neem. Sy ontwikkel al die fasette van die Graad R-kind.
Manta het 'n B.Ed Graad in die Intermediêre en Seniorfase en 14 jaar se ondervinding as onderwyseres.
Sy gee Gr.7, 9 en 10 Afrikaans. Sy help met afrigting van hokkie & atletiek (Vlak 1 CrossFit Afrigterskap is handig!)
Manta speel self hokkie, neem kompeterend deel aan CrossFit en Langebaan 'Park runs'. Sy geniet ook om te bak en tyd met haar gesin te spandeer. Met 'n energieke en lewenslustige uitkyk op die lewe, wil sy 'n positiewe bydrae tot akademie maak; sy gee werklik om vir elke leerder.
Ben het 'n indrukwekkende 50 jaar onderwysondervinding. Hy beskik oor 'n Onderwysdiploma in Musiek en 'n HOD met Wiskunde en Opvoedkunde as hoofvakke. Hy het in 1980 by HSH begin as musiekonderwyser en was van 1988 - 2008 Departementshoof. Hy spog met 'n Meriete Prestasie-toekenning (WKOD), sowel as 'n Meriete Medalje van die Weermag vir uitsonderlike werk met kadetorkeste.
Hy gee Wiskunde vir Graad 8 en 9. Hy is 'n begaafde musikant en was dekades lank die plaaslike kerkorrelis.
Ben geniet dit om modelle te bou en is lief vir troeteldiere, veral honde. Hy dra sy passie vir Wiskunde baie goed aan sy leerlinge oor.
Nicolene het 'n B.Ed (Verbruikerstudie) en 8 jaar se onderwysondervinding wat haar 'n unieke HSH-bate maak.
Sy gee Verbruikersstudie vir Graad 10-12 en Natuurwetenskap vir Graad 8. Sy help met die sportkafee en studieklas.
Nicolene geniet dit om te bak, stap, fiets te ry en naaldwerk te doen. Sy gee onderwys uit die oogpunt van 'n ouer, wat haar leerders baie help.
Laerskool - Onderwys-Assistente
Ingé het vroeë kinderontwikkeling (ECD Vlak 4) bestudeer en het ook 'n kursus in gebaretaal voltooi. Sy is tans besig met haar B.Ed graad. Sy het 7 jaar se ondervinding.
Sy is die Graad R klas-assistent en verleen hulp met buitemuurse aktiwiteite waar die skool haar benodig.
Ingé geniet musiek en uitstappies. Sy het eindelose geduld met haar jong leerlinge.
Tana van Boom
Tana het 3 jaar ondervinding en is besig met haar B.Ed graad deur UNISA.
She is die Graad 1 klasassistent.
Tana is lief vir musiek, gitaarspeel, perdry en verf and geniet dit om tyd met jong kindertjies te spandeer.
Nadia het 3 jaar se onderwysondervinding en studeer tans vir haar B.Ed graad.
Sy is die Graad 2 klas-assistent en sy help ook met buitemuurse sportaktiwiteite.
Nadia stel belang in boer en wil kinders baie graag op 'n liefdevolle manier ondersteun.
Maxwell is al 4 jaar by HSH en werk tans as die assistent sportorganiseerder terwyl hy deur Unisa vir sy B. Ed. studeer.
Hy is self 'n oud-HSH-leerder. Hy rig ook rugby, sokker en atletiek af.
Hy geniet dit om tyd saam met kinders by die skool en die koshuis deur te bring, sowel as rekenaar-speletjies.
Beulen is 'n oud-HSH leerling wat al 2 jaar lank by HSH werk as the klasasssistent vir Graad 5.
Sy is lief vir sport en rig ook netbal en tennis af. In haar vrye tyd studeer sy Besigheidstudies.
Beulen geniet dit om met kinders te werk.
Morgan het in 2020 by HSH begin werk as die Graad 6 klasassistent terwyl hy sy internskap doen.
Hy is self 'n oud-HSH-leerder. Hy speel krieket vir die Hopefield Sportklub en sal ook o/8 rugby, o/14 hokkie en o/19 krieket help afrig.
Morgan is 'n energieke, interaktiewe persoon wat heelwat het om te bied in die klaskamer en op die sportveld.
Lizette van Hansen
Lizette beskik oor 'n Graad in vroeë kinderontwikkeling en het vir 10 jaar 'n kleuterskool in Hopefield bedryf.
Sy het 3 jaar se onderwysondervinding op tersiêre vlak en werk nou as die Graad 3 klasassistent.
Lizette is getroud, met 3 kinders van haar eie.
Anneke Basson - Bemarker
Anneke het 'n N6 (Educare) en N5 (Openbare Verhoudings). Sy is reeds 16 jaar in bemarking en die gasvryheidsbedryf betrokke en het al 3 jaar by HSH gewerk.
Sy hanteer al die bemarking en fondsinsamelings vir HSH. Sy verleen ook algemene ondersteuning soos benodig.
Anneke is passievol oor die kunste, teater en om haar omgewing mooi en verwelkomend te maak. Sy bring vars idees na HSH.
Suria Basson - Bibliotekaresse
Suria het haar sekretariële studies by Stellenbosch Kollege voltooi.
Sy bestuur nie net die Snoepie nie, maar is sedert 2018 ook die Bibliotekaresse by HSH. Sy het ook die reuse-taak om alle webwerfveranderinge te versamel.
Suria is besonder kreatief en geniet naaldwerk, kuns, mosaïek en tuinmaak.
Liza Pretorius - Finansiële Beampte
Lisa het by HSH gematrikuleer en haarself daarna voorberei om administrasie en skuldinvordering te kan behartig.
Sy is sedert 2012 al die Finansiële Beampte van Hopefield Hoërskool, en sedert 2015 ook die Finansiële Beampte vir die twee HSH-koshuise.
Liza hou daarvan om te lees of om tyd saam met haar gesin en honde deur te bring.
Suanne Burger - Debiteureklerk
Suanne het 'n Diploma in Publieke Verhoudings en het dosyne kursusse oor diverse onderwerpe soos Oenologie en die Uitkontraktering van Betaalstate voltooi.
Sy werk vir HSH as Debiteureklerk.
Suanne is die trotse ma van 2vorige HSH-skoliere. Sy geniet sport en om saam met haar gesin te reis.
Haar wye loopbaanondervinding, haar belangstelling in die korporatiewe wêreld en in bemarking maak haar bydrae uniek.
Cathrin Maree - Administrasie en Klerewinkel
Cathrin het haar sekretariële studies by Stellenbosch Kollege voltooi en toe by Sanlam begin werk. Sy werk nou reeds meer as 13 jaar by HSH.
Sy behartig algemene administrasie sowel as die HSH-skoolklerewinkel en die klein skoolmuseum.
Cathrin is vriendelik, hulpvaardig en help om die skool op haar stil manier vlot te laat verloop.
Handre Rall - Sportorganiseerder
Handre het sy NGOS by die Universiteit van Stellenbosch voltooi, waar hy ook Sportwetenskap studeer het. In 2019 het hy 'n internskap by Westelike Provinsie Rugby voltooi.
As die sport organiseerder by die skool hoop hy om spesiale aandag aan die rugby program te kan skenk.
Hy is fanaties oor rugby en strewe vir die onmoontlike.
Malie is vanaf 2020 HSH se Operationele Bestuurder, in beheer van die spyseniering en skoonmaak van beide die seuns- en dogterskoshuis, met ander uitgebreide verantwoordelikhede.
Sy is 'n oud-HSH-leerder en het haar studies in Verbruikerswetenskappe voltooi.
Malie is baie passievol en presies oor haar werk en is kreatief en spontaan in die werksplek, dog ook ferm oor regulasies en standaarde. Malie maak 'n verskil in elke kind se dag met 'n gesonde, opwindende en aantreklike bord kos. Sy stap met trots en deernis die ekstra myl vir HSH.
Annemarie Lourens - Ontvangs en Administrasie
Annemarie het jare in diverse sektore soos die Polisie en die Departement van Arbeid spandeer. Sy werk nou 4 jaar by HSH.
Sy is die gesig wat besoekers aan die skool verwelkom en sy behartig administratiewe werk.
Annemarie is 'n bobaas bakker en doen spyseniering in haar vrye tyd. Sy sal u met 'n vriendelike gesig ontvang.
Freddie sien al 5 jaar om na die onderhoud van HSH met die hulp van die terreinpersoneel.
Sy werk is nie beperk tot die skoolgronde nie, maar sluit ook die swembad en sportgronde in.
Freddie is lief vir visvang en jag. Aangesien hy baie op die terrein rondbeweeg en oplettend is, kry hy dikwels die geleentheid om leerders in nood by te staan.
Colin Mentoor, Giel Beukes, Andronico Cleophas & Jeremiah Julies is baie hardwerkend!
Alida Julies, Lana Theron, Cheryl Cleophas & Marieta Adams hou HSH vlekloos met 'n glimlag!
Doen nou navraag aangaande vakature/s...
Sien ons Beheerliggaam hier...
Hoërskoolonderwysers en Ondersteuningspesialiste
Hannes de Beer - Departementshoof
Hannes het 'n B.Econ en HOD. Hy spog met 36 jaar se onderwysondervinding.
Hy gee Besigheidstudie en RTT vir Graad 10-12. Hy rig krieket, sokker en hokkie af by die skool. Hy speel ook skoolfotograaf wanneer nodig.
Hannes geniet houtwerk, stap en DIY in sy vrye tyd. Hy bied die skool 'n unieke dissipline gebaseer op spirituele waardes.
Marinda Fourie - Departementshoof
Marinda bied 'n sleutelrol in die leierskap van HSH. Sy het 'n HOD en 31 jaar se onderwysondervinding en sy is ook die Graadhoof vir Graad 12.
Marinda gee Afrikaans vir Graad 10-12 (Huistaal), sowel as Lewensoriëntering vir Graad 12. Sy rig atletiek en netbal af.
Sy geniet draf en fietsry. Sy is 'n energieke beplanner en dra studente se belange op die hart.
Arnold is HSH se Eko-Teoloog! Arnold beskik oor 'n B.A., B.Th, M.Th en is tans besig met sy PhD in natuurgeskiedenis. Na 25 jaar as predikant, sowel as die onderrig van Sondagskool en Belydenisklasse, gee Arnold nou al sedert 2018 skool by HSH.
Hy gee Afrikaans (EAT) vir Graad 9-12, sowel as Afrikaans (HT) vir Gr 10. Hy rig hokkie af en sal ook bystand verleen met kultuuraktiwiteite.
Arnold is versot op voëlkyk en fotografie. Hy wil kinders weer na aan die natuur bring en 'n luisterkultuur skep.
Liezel het 'n NOS, BTech graad in Finansiële Inligtingstelsels, 'n BRek (Hons) en is geregistreer as 'n CA (SA). Na verskeie jare in die korporatiewe bedryf, het sy besluit om haar ondervinding in die onderwys toe te pas.
Sy het 3 jaar se onderwysondervinding onder die belt en gee Wetenskap vir Gr 10, Wiskundige Geletterdheid vir Gr 10-12 en EBW vir Gr 7-8.
Sy is 'n voormalige WP-netbalspeler wat ook netbal afrig. Liezel geniet dit om fotoboeke te maak, te kamp, te toer en om avontuurkampe vir kinders aan te bied (sy doen dit al vir 7 jaar.)
Antonette Snyman - Graadhoof
Antonette spog met 'n B.Sc, HOD en Honneurs in Skoolbestuur. Sy het 13 jaar se ondervinding.
Antonette gee Fisiese en Lewenswetenskappe aan senior studente en sy rig ook tennis af. Sy is die skool se prefekte-koördineerder en help leerlinge met die Eskom Expo.
Sy geniet die natuur, kunste, haar honde en speel self mededingende tennis.
Michelle beskik oor 'n Diploma in Opleidingsbestuur, 'n Hoër Diploma in Arbeidsreg plus 'n B.Ed graad. Na baie jare in die korporatiewe sektor het sy 17 jaar gelede begin skoolhou.
Sy gee Engels (FAL) vir Graad 7, 9 & 10, sowel as Lewensoriëntering vir Gr 11. Sy verleen hulp met Golfdeelname, Eisteddfod en die studieklas.
Sy geniet dit om te stap, lees, reis, kuier en om tennis te speel. Sy beplan haar lesse sodat leerders die geleentheid gebied word om toe te pas wat hulle geleer het.
Ciska het 'n B.Com (Hons) en 'n NGOS. Sy het 9 jaar se onderwysondervinding onder die knie.
Sy gee Sosiale Wetenskappe vir Graad 8 sowel as Toerisme vir Graad 10-12, en Lewensoriëntering vir Graad 10. Sy rig ook netbal af.
Ciska is lief vir die natuur en om tyd saam met familie en vriende deur te bring. Sy wil 'n positiewe verskil aan kinders se lewens maak.
Jurgens het sy HOD diploma voltooi aan die ou NKP en is reeds 26 jaar in die onderwys, waarvan die meeste in Pretoria was. Die gesin het in 2015 Weskus toe verhuis en is nog nie een oomblik daaroor spyt nie.
Hy gee senior klas in Natuurwetenskappe en Tegnologie.
Hy is baie lief vir sport en hou ook baie van tuine uitlê, "rustic" houtwerk doen, visvang en die buitelewe. Hy wil graag 'n waardevolle bydrae by tot HSH en in die breër gemeenskap lewer; ek het 'n baie groot hart vir kinders.
Jean is 'n sleutelpersoon by HSH. Hy het 'n B.Ed graad sowel as 11 jaar se onderwysondervinding.
Jean gee Natuurwetenskap vir Graad 9 en Wiskunde vir Graad 10-12. Hy rig atletiek sowel as die eerste rugbyspan af en versorg ook HSH se IT.
Hy geniet houtwerk en is 'n Stormers-ondersteuner. Dit is belangrik vir hom om vir sy leerders toeganklik te bly.
Elna van der Westhuizen
Elna beskik oor 'n B.A., B.Ed en HOD kwalifikasies. Sy kan gerus spog met haar 27 jaar se onderwysondervinding.
Sy gee Engels vir Graad 10-12 en rig atletiek af. Sy is ook die kulturele koördineerder by HSH.
Elna geniet musiek en om te lees. Sy is nie-veroordelend teenoor haar leerlinge en help graag om hul verborge talente na vore te laat kom.
Jacomien het 'n HOD en 12 jaar se onderwysondervinding en pas dus in by die hoogsgekwalifiseerde kultuur van HSH se onderwyspersoneel.
Sy gee Besigheidstudies en Lewensoriëntering vir Graad 11-12. Sy rig tweekamp af.
Jacomien geniet sport, die natuur en om te draf. Deur haar leerders persoonlik te leer ken, sien sy hul potensiaal raak en moedig dit aan.
Hermien Tallie - Graadhoof
Hermien het 'n B.Com en HOD. Sy het al 30 jaar se onderwysondervinding.
Sy gee Rekeningkunde vir Graad 10-12, EBW vir Graad 9 en Wiskundige Geletterdheid vir Graad 11-12. Sy verleen hulp met Eerstehulp en die studieklas.
Sy geniet haar honde en om te reis. Deur toeganklik en empaties te bly, kan sy haar leerders, wat elkeen 'n unieke storie het, beter ondersteun.
Marinda beskik oor 'n HED kwalifikasie - spesifiek in tale. Sy het 23 jaar se onderwysondervinding, wat 4 jaar in die privaatpraktyk en ondervinding in Spesiale Onderwys-behoeftes insluit. Sy het ook voorheen by HSH klas gegee (2005-2007).
She gee klas vir Gr 8 & 9 Engels (HT) en Gr 11 & 12 Engels (EAT). Sy verleen hulp by kultuuraktiwiteite soos CHILL (CSV), Eisteddfod en Openbare Praatjies.
Marinda is lief vir bak, stap, lees en drama. Sy het 'n passie vir die jeug en bied haar goeie sin van humor.
Inge is besig met haar MEd by die Universiteit van die Oranje Vrystaat (UOVS), waar sy voorheen gekwalifiseer het met 'n Graad in Korporatiewe & Strategies Bemarking, 'n NGOS en 'n BEd Honeursgraad in Bestuur. In 2021 begin sy haar klasgee-loopbaan by HSH.
Inge gee Afrikaans (HT) vir Graad 8, 10, 11 & 12 en sal ook die o/14 hokkiespan afrig.
Sy is 'n optimistiese en toegewyde persoon wat lief is vir sport, kultuur, lees, stap en om tyd op hul familieplaas deur te bring. Sy dra by tot die holistiese ontwikkeling van jongmense deur kritiese denke aan te moedig. Sy glo daaraan om dinge eenvoudig dog betekenisvol te hou.
Edelweiss beskik oor 'n verskeidenheid kwalifikasies wat Publieke Verhoudings, NQF5 Edutel en WADA ('World Antidoping Association') insluit. Sy gee nou al 15 jaar onderwys.
Sy gee Sosiale Wetenskappe vir Graad 6 & 7, en Lewensoriëntering vir Graad 7-11. Sy rig netbal af wat uitstekende nuus is vir HSH, aangesien sy 'n provinsiale en SA 'Level 2' Afrigter is!
Edelweiss hou van kamp, stap en die see. Sy leef voluit en glo sy kan 'n verskil maak.
Johan het 'n B.Ed (Hons) plus 6 jaar se onderwyservaring.
Johan gee Wiskunde vir Graad 7 en 8, Engels vir Graad 7; Wiskundige Geletterdheid vir Graad 11 en Kuns vir Graad 9. Hy rig hekkies en hokkie af en is baie betrokke by die jaarlikse Eisteddfod en 'n skoolkonsert min of meer elke paar jaar.
Hy geniet lees en klassieke musiek. Hy staan stereotipering en boelies teen en hy bemoedig die uniekheid van elke leerder.
Visser het 'n Hoër Onderwysdiploma in Hout en Metaalwerk en 20 jaar se onderwysondervinding.
Hy gee IGO vir Graad 10-12, Tegnologie vir Graad 9 en Lewensoriëntering vir Graad 12.
Visser het in 2020 gelei gevoel om by HSH aan te sluit.
Enrico de Vries - Graadhoof
Enrico het 'n B.A en NGOS. Hy hou al 4 jaar lank skool.
Hy gee Lewensvaardighede vir Graad 4-6, Lewensoriëntering vir Graad 7-10, Sosiale Wetenskappe vir Gr 9, en Aardrykskunde vir Graad 10. Hy rig tennis en hokkie af en verrig ook koshuisdiens by die seunskoshuis.
Enrico speel self tennis, bestuur die "Tennis Academy" en is lief vir tuinmaak. Hy moedig individuele uitdrukking in leerders aan.
Rosa Cruywagen - Graadhoof
Rosa het 'n B.Ed en 7 jaar se onderwysondervinding.
Sy gee Engels vir Graad 8, Lewensoriëntering vir Graad 10, Sosiale Studies vir Graad 9 en Aardrykskunde vir Graad 11-12. Sy rig netbal, Eisteddfod en drama af. Sy koördineer die Mnr en Mej HSH, die "HSH's Got Talent" en die "Big Brag" by interskole.
Rosa speel self netbal en lees baie. Wat haar leerders behels, glo sy mens moenie 'n vis op sy boomklimvermoë beoordeel nie.
Francois het 'n B. Com, NGOS en studeer tans vir sy B.Ed (Hons) graad. Hy het 4 jaar se onderwysondervinding.
Francois gee RTT vir Graad 10, 11 and 12. Hy rig swem en rugby af.
Hy is self 'n swemmer, jagter en byeboer. Hy geniet alles wat organies en natuurlik is. Sy doel is om toeganklik te bly.
Melissa beskik 'n B.A. in Drama en 'n Cum Laude HOD kwalifikasies. Sy het 9 jaar se onderwysondervinding.
Sy gee Afrikaans vir Gr8-9 (HT & EAT) en Gr.10 Engels (EAT). Sy is passievol oor toneelstukke en is betrokke by die verryking van die kultuur in die skool.
Sy is lief vir lees en bak. Sy glo daarin om leerders op te bou.
Unita beskik oor 'n B. Ed. graad sowel as 14 jaar se onderwysondervinding.
Sy gee Lewensoriëntering vir Graad 7-9, sowel as Skeppende Kunste vir Graad 8 & 9. Sy rig atletiek en netbal af.
Unita bly al dekades in Hopefield en is baie lief vir sport, reis en kreatiewe aktiwiteite by die huis.
Marika is besig met haar B.Ed graad en werk nou al 4 jaar.
Sy gee Graad 7 Engels & Graad 8 Sosiale Wetenskappe en verleen hulp met koor en Eisteddfod. Sy rig ook mini-krieket en o/16 hokkie af.
Marika is lief vir musiek - sy speel self viool, kitaar en klavier en geniet dit ook om te sing.
Nicola Jacobs - Berader/Voorligter
Nicola is HPCSA-geregistreerde berader. Sy beskik oor 'n BA (Sielkunde en Arbeidsreg) en 'n Hons (Sielkunde). Sy het 8 jaar se ondervinding.
As die skoolberader bied sy beroepsvoorligting en -toetse en sy kan leerders ook verwys na gepaste Sielkundiges vir verdere berading of toetse soos benodig. Sy verskaf ook algemene ondersteuning aan HSH-personeel.
Nicola is lief vir diere, watersport, lees en perdry. Sy bied 'n geduldige, nie-veroordelende oor en skep 'n padkaart van hoop aan leerders.
Lianie du Toit - Arbeidsterapeut
Lianie is 'n pediatriese arbeidsterapeut met 12 jaar ervaring in die ondersteuning van leerders met ontwikkelingsagterstande en leerhindernisse sodat hulle aan daaglikse aktiwiteite en akademiese werk kan deelneem.
Sy het haar studies in 2008 by Stellenbosch Universiteit voltooi en leef sedertdien haar passie vir kinders uit. Lianie het in spesiale onderwys en remediërende skole gewerk en het vir 3 jaar haar eie praktyk bedryf. Sy het ervaring in ADHD, outisme, dispraksie en disleksie sowel as assesseringsakkommodasies. Sy bied remediërende en terapeutiese ondersteuning om leerders met leerhindernisse by te staan.
Lianie is lief vir diere en hou daarvan om haar troeteldierkinders te bederf. Sy geniet kunsvlyt, tuinmaak en blokkiesraaisels in haar vrye tyd.